CELEX: 52021PC0233
Language: mt
Date: 2021-05-03
Title: Proposta għal DEĊIŻJONI TAL-KUNSILL dwar il-pożizzjoni li għandha tittieħed f’isem l-Unjoni Ewropea fl-erbgħa u sebgħin sessjoni tal-Assemblea Dinjija tas-Saħħa

IL-KUMMISSJONI EWROPEA
            Brussell, 3.5.2021
            COM(2021) 233 final
            2021/0120(NLE)
            Proposta għal
            DEĊIŻJONI TAL-KUNSILL 
            dwar il-pożizzjoni li għandha tittieħed f’isem l-Unjoni Ewropea fl-erbgħa u sebgħin sessjoni tal-Assemblea Dinjija tas-Saħħa
            
               
         
         
            
               MEMORANDUM TA’ SPJEGAZZJONI
            
            
               1.Suġġett tal-proposta
            
            
               Din il-proposta tikkonċerna l-istabbiliment tal-pożizzjoni li għandha tittieħed f’isem l-Unjoni fl-erbgħa u sebgħin sessjoni tal-Assemblea Dinjija tas-Saħħa (WHA) b’rabta mal-adozzjoni prevista ta’ Deċiżjoni dwar il-modalitajiet/il-proċess għall-istabbiliment ta’ trattat internazzjonali dwar il-ġlieda kontra l-pandemiji. 
            
            
               2.Kuntest tal-proposta
            
            
               2.1.L-Organizzazzjoni Dinjija tas-Saħħa
            
            
               L-Organizzazzjoni Dinjija tas-Saħħa (WHO) ġiet stabbilita bħala aġenzija speċjalizzata tas-saħħa tan-Nazzjonijiet Uniti skont it-termini tal-Artikolu 57 tal-Karta tan-Nazzjonijiet Uniti. Il-Kostituzzjoni
                  1
                tal-Organizzazzjoni Dinjija tas-Saħħa daħlet fis-seħħ fis-7 ta’ April 1948 u tiddefinixxi l-għan ewlieni tal-organizzazzjoni bħala l-“kisba mill-popli kollha tal-ogħla livell possibbli ta’ saħħa”.
            
            
               L-Unjoni Ewropea għandha status ta’ osservatur informali fid-WHO. Dan l-istatus ġie stabbilit permezz ta’ skambju ta’ ittri ppubblikati fil-Ġurnal Uffiċjali fl-4 ta’ Jannar 2001
                  2
               . Dan l-iskambju kien jinkludi “Memorandum dwar il-qafas u l-arranġamenti għall-kooperazzjoni bejn l-Organizzazzjoni Dinjija tas-Saħħa u l-Kummissjoni tal-Komunitajiet Ewropej”. L-Istati Membri tal-UE kollha huma membri tad-WHO. 
            
            
               2.2.L-Assemblea Dinjija tas-Saħħa
            
            
               L-Assemblea Dinjija tas-Saħħa hija l-korp governattiv ewlieni tad-WHO. Il-funzjonijiet ewlenin tal-Assemblea Dinjija tas-Saħħa huma li tiddetermina l-politiki tad-WHO, taħtar id-Direttur Ġenerali, tissorvelja l-politiki finanzjarji, u tirrieżamina u tapprova l-baġit propost tal-programm. 
            
            
               L-Assemblea Dinjija tas-Saħħa ssir kull sena f’Ġinevra, l-Iżvizzera. L-erbgħa u sebgħin sessjoni tal-Assemblea se sseħħ b’mod virtwali mill-24 ta’ Mejju sal-1 ta’ Ġunju 2021. 
            
            
               Skont l-Artikolu 59 tal-Kostituzzjoni tad-WHO, kull Membru għandu vot wieħed fl-Assemblea Dinjija tas-Saħħa. Id-deċiżjonijiet jittieħdu minn maġġoranza tal-Membri preżenti u li għandhom il-vot, għajr għal ftit sitwazzjonijiet kif deskritt fl-Artikolu 60 tal-Kostituzzjoni, fejn tkun meħtieġa maġġoranza ta’ żewġ terzi. Fil-prattika, isir kull sforz biex jintlaħaq qbil b’kunsens. L-Unjoni Ewropea m’għandha l-ebda dritt tal-vot. 
            
            
               Skont l-Artikolu 19 tal-Kostituzzjoni tad-WHO, l-Assemblea Dinjija tas-Saħħa tingħata l-awtorità li tadotta konvenzjonijiet jew ftehimiet rigward kwalunkwe kwistjoni li taqa’ taħt il-kompetenza tal-Organizzazzjoni.
            
            
               2.3.L-att previst tal-erbgħa u sebgħin sessjoni tal-Assemblea Dinjija tas-Saħħa
            
            
               F’Mejju 2021, matul l-erbgħa u sebgħin sessjoni tagħha, l-Assemblea Dinjija tas-Saħħa hija mistennija tadotta Deċiżjoni proċedurali dwar il-modalitajiet/il-proċess għall-istabbiliment ta’ trattat dwar il-ġlieda kontra l-pandemiji. B’mod aktar speċifiku, l-għan tad-Deċiżjoni huwa li tistabbilixxi Laqgħa Intergovernattiva li tabbozza u tinnegozja Konvenzjoni Qafas tad-WHO dwar l-Istat ta’ Tħejjija u r-Rispons għall-Pandemiji għall-konsiderazzjoni mill-Assemblea tas-Saħħa skont l-Artikolu 19 tal-Kostituzzjoni tad-WHO. 
            
            
               3.Il-pożizzjoni li għandha tittieħed f’isem l-Unjoni
            
            
               L-UE u l-Istati Membri tagħha qed imexxu l-isforzi internazzjonali biex isaħħu s-sigurtà tas-saħħa globali u l-Organizzazzjoni Dinjija tas-Saħħa, b’mod partikolari dwar l-istat ta’ tħejjija u r-rispons għall-emerġenzi tas-saħħa, fost l-oħrajn abbażi tal-Konklużjonijiet tal-Kunsill
                  3
                ta’ Novembru 2020 dwar ir-rwol tal-UE fit-tisħiħ tad-WHO. 
            
            
               Il-proposta biex jiġi konkluż trattat internazzjonali dwar il-pandemiji qed tiġi diskussa bħalissa fil-kuntest tal-isforzi internazzjonali li għaddejjin biex tissaħħaħ is-sigurtà tas-saħħa globali fid-dawl tat-tagħlimiet meħuda mill-pandemija. L-għan ġenerali ta’ Trattat bħal dan jenħtieġ li jkun li jiżgura l-impenn politiku u legali għal arkitettura tas-saħħa globali mtejba.
            
            
               Li nipparteċipaw fl-iżvilupp ta’ tali trattat ikun konformi mal-Artikolu 21(1) tat-TUE li jafferma li “L-Unjoni għandha tfittex li tiżviluppa relazzjonijiet u tibni sħubija mal-pajjiżi terzi u mal-organizzazzjonijiet internazzjonali, reġjonali jew globali, li jikkondividu l-prinċipji msemmija fl-ewwel subparagrafu. Hija għandha tippromwovi soluzzjonijiet multilaterali għal problemi komuni, b’mod partikolari fil-qafas tan-Nazzjonijiet Uniti”. Il-Kunsill Ewropew
                  4
                fi Frar 2021 tenna l-impenn tiegħu biex “[i]mmexxu ’l quddiem is-sigurtà tas-saħħa globali, inkluż billi nsaħħu l-Organizzazzjoni Dinjija tas-Saħħa u billi naħdmu lejn trattat internazzjonali dwar il-pandemiji fi ħdan il-qafas tagħha”. 
            
            
               Għalkemm il-kamp ta’ applikazzjoni preċiż tiegħu għadu ma ġiex deċiż, it-Trattat internazzjonali previst se jindirizza t-theddid transfruntier serju għas-saħħa. Tali objettiv x’aktarx li jikkonċerna oqsma ta’ politika, li huma bbażati fuq it-Titolu XIV tal-Parti III tat-TFUE iżda possibbilment jista’ jikkonċerna wkoll diversi artikoli oħra tat-Trattat dwar il-Funzjonament tal-UE, pereżempju:
            
         
         
            
               –Il-prevenzjoni u l-ġestjoni tar-riskji żoonotiċi bħala parti mill-approċċ “saħħa waħda”, li jirrikjedi rabtiet ma’ trattati ambjentali u kwistjonijiet bħall-bijodiversità u l-kummerċ fi speċijiet fil-periklu, li jistgħu jaffettwaw fost l-oħrajn ir-Regolament tal-Kunsill (KE) Nru 338/97 tad-9 ta’ Diċembru 1996 dwar il-protezzjoni ta’ speċi ta’ fawna u flora selvaġġi billi jkun regolat il-kummerċ fihom;
            
            
               –Sistema strutturata għall-kondiviżjoni tal-patoġeni, is-sekwenzi ġenetiċi u l-benefiċċji li jirriżultaw minnhom għal skopijiet ta’ saħħa pubblika (il-leġiżlazzjoni rilevanti tal-UE hija r-Regolament (UE) Nru 511/2014 tal-Parlament Ewropew u tal-Kunsill tas-16 ta’ April 2014 dwar miżuri ta’ konformità għall-utenti mill-Protokoll ta’ Nagoya dwar l-Aċċess għal Riżorsi Ġenetiċi u l-Qsim Ġust u Ekwu ta’ Benefiċċji li Jirriżultaw mill-Użu tagħhom fl-Unjoni);
            
            
               –Il-protezzjoni tad-drittijiet tal-bniedem u tal-privatezza, b’mod partikolari fid-dawl tal-użu tat-teknoloġija ta’ sorveljanza, l-intelliġenza artifiċjali u l-big data għal finijiet ta’ saħħa pubblika (eż. ir-Regolament (UE) 2016/679 tal-Parlament Ewropew u tal-Kunsill tas-27 ta’ April 2016 dwar il-protezzjoni tal-persuni fiżiċi fir-rigward tal-ipproċessar ta’ data personali u dwar il-moviment liberu ta’ tali data); kif ukoll
            
            
               –Il-miżuri li jippromwovu l-implimentazzjoni u l-konformità, eż. il-proċessi ta’ rieżami bejn il-pari u l-esperti, il-mekkaniżmi ta’ responsabbiltà reċiproka, l-arranġamenti ta’ verifika u spezzjoni, u l-proċessi għas-soluzzjoni tat-tilwim.
            
            
               –Id-Deċiżjoni Nru 1082/2013/UE tal-Parlament Ewropew u tal-Kunsill tat- 22 ta’ Ottubru 2013 dwar theddid transkonfinali serju għas-saħħa kif ukoll ir-Regolament futur dwar it-Theddid Transfruntier għas-Saħħa se jiġu affettwati wkoll mit-Trattat futur.
            
            
               Fid-dawl ta’ dan ta’ hawn fuq u l-effett probabbli tal-leġiżlazzjoni eżistenti tal-UE f’oqsma differenti tal-azzjoni tal-UE, huwa essenzjali li tiġi żgurata l-parteċipazzjoni tal-Unjoni flimkien mal-Istati Membri. Il-prinċipji li ġejjin jenħtieġ li jiggwidaw il-pożizzjoni tagħhom fid-diskussjonijiet li ġejjin tal-Assemblea Dinjija tas-Saħħa dwar Deċiżjoni possibbli li tistabbilixxi l-proċess għall-abbozzar u n-negozjar ta’ Konvenzjoni Qafas tad-WHO dwar l-Istat ta’ Tħejjija u r-Rispons għall-Pandemiji:
            
            
               a.Jenħtieġ li l-UE titħalla tipparteċipa bħala parti kontraenti għat-Trattat sabiex tappoġġa bis-sħiħ l-istabbiliment ta’ proċess tad-WHO għal Konvenzjoni Qafas ġdida dwar l-Istat ta’ Tħejjija u r-Rispons għall-Pandemiji.
            
            
               b.Id-deċiżjoni tal-Assemblea Dinjija tas-Saħħa li tistabbilixxi l-aspetti proċedurali tan-negozjati jenħtieġ li tippermetti għall-parteċipazzjoni sħiħa tal-UE fil-proċess ta’ negozjar.
            
            
               c.Konvenzjoni qafas ġdida trid issaħħaħ il-qafas internazzjonali eżistenti għall-prevenzjoni u r-rispons għall-emerġenzi tas-saħħa, tkun komplementari għalih u ġġib magħha valur miżjud, b’kont meħud tal-eżitu tas-Summit Globali dwar is-Saħħa li jmiss fit-21 ta’ Mejju. F’konformità ma’ dan, jenħtieġ li kwalunkwe Konvenzjoni Qafas ġdida tikkomplementa u ssaħħaħ l-implimentazzjoni tar-Regolamenti Internazzjonali tas-Saħħa (IHR), u tindirizza effettivament kwalunkwe lakuna f’dawk ir-Regolamenti.
            
            
               d.Id-diskussjonijiet dwar Konvenzjoni Qafas jenħtieġ li jqisu l-eżitu tal-bordijiet indipendenti
                  5
                li jagħmlu rieżami tar-rispons internazzjonali għall-pandemija mmexxija mill-WHO, biex jiżguraw li dan ikun ibbażat sew fuq l-evidenza u jkun jirrifletti t-tagħlimiet meħuda mill-esperjenza globali fl-indirizzar tal-pandemija tal-COVID-19.
            
            
               4.Bażi ġuridika
            
            
               4.1.Bażi ġuridika proċedurali
            
            
               4.1.1.Prinċipji
            
            
               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”
            
            
               L-Artikolu 218(9) tat-TFUE japplika irrispettivament minn jekk l-Unjoni hijiex membru tas-sede jew parti għall-ftehim
                  6
               .
            
            
               Il-kunċett ta’ “atti li jkollhom effetti legali” jinkludi atti li għandhom effetti legali bis-saħħa ta’ regoli tad-dritt internazzjonali li jirregolaw is-sede inkwistjoni. Dan jinkludi strumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatura tal-Unjoni”
                  7
               .
            
            
               4.1.2.Applikazzjoni għal dan il-każ
            
            
               L-Assemblea Dinjija tas-Saħħa hija korp imwaqqaf bi ftehim, speċifikament il-Kostituzzjoni tal-Organizzazzjoni Dinjija tas-Saħħa, iffirmata fi New York fit-22 ta’ Lulju 1946.
            
            
               Id-deċiżjoni dwar il-modalitajiet li l-Assemblea Dinjija tas-Saħħa hija mitluba tadotta tikkostitwixxi att li għandu effetti legali. L-att previst se jkun vinkolanti skont id-dritt internazzjonali għall-Membri tal-Organizzazzjoni Dinjija tas-Saħħa f’konformità mal-Artikoli 18 u 60 tal-Kostituzzjoni tal-Organizzazzjoni Dinjija tas-Saħħa. L-att previst għandu wkoll effetti legali minħabba li jiddetermina l-kapaċità tal-Unjoni Ewropea li tipparteċipa bis-sħiħ fl-abbozzar u n-negozjar ta’ konvenzjoni qafas tad-WHO dwar l-istat ta’ tħejjija u r-rispons għall-pandemiji għall-kunsiderazzjoni mill-Assemblea Dinjija tas-Saħħa skont l-Artikolu 19 tal-Kostituzzjoni tad-WHO u li ssir parti għal din il-Konvenzjoni bħala Organizzazzjoni Reġjonali għall-Integrazzjoni Ekonomika. 
            
            
               Il-Konvenzjoni Qafas se jkollha impatt fuq l-eżerċizzju tal-kompetenzi tal-Unjoni u, skont il-kamp ta’ applikazzjoni tagħha, fuq il-leġiżlazzjoni tal-UE f’oqsma bħas-saħħa, il-kummerċ, il-moviment liberu, il-protezzjoni ta’ data personali, is-suq intern u l-kooperazzjoni għall-iżvilupp, li kollha kemm huma jistgħu jsiru rilevanti taħt il-Konvenzjoni Qafas.
            
         
         
            
               L-att previst ma jissupplimentax u ma jemendax il-qafas istituzzjonali tal-Ftehim.
            
            
               Għalhekk, il-bażi ġuridika proċedurali għad-deċiżjoni proposta hija l-Artikolu 218(9) TFUE.
            
            
               4.2.Bażi ġuridika sostantiva
            
            
               4.2.1.Prinċipji
            
            
               Il-bażi ġuridika sostantiva għal deċiżjoni skont l-Artikolu 218(9) TFUE tiddependi primarjament mill-objettiv u mill-kontenut tal-att previst li fir-rigward tiegħu tittieħed pożizzjoni f’isem l-Unjoni. Jekk l-att previst ikollu żewġ miri jew żewġ komponenti, u jekk waħda minn dawn il-miri jew wieħed minn dawk il-komponenti jkun jista’ jiġi identifikat bħala dak ewlieni, filwaqt li l-ieħor ikun sempliċement inċidentali, id-Deċiżjoni skont l-Artikolu 218(9) tat-TFUE trid tissejjes fuq bażi ġuridika sostantiva waħda, jiġifieri dik meħtieġa mill-mira jew mill-komponent ewlieni jew predominanti.
            
            
               4.2.2.Applikazzjoni għal dan il-każ
            
            
               L-objettiv ewlieni u l-kontenut tal-att previst huma marbuta mal-kooperazzjoni internazzjonali li qed tiżdied fil-qafas tal-istat ta’ tħejjija u r-rispons għas-sistema tan-Nazzjonijiet Uniti, bl-għan li jiġu promossi soluzzjonijiet multilaterali għal problemi komuni b’mod partikolari fil-qafas tan-Nazzjonijiet Uniti.” B’mod partikolari, l-għan prinċipali huwa l-ġlieda kontra l-flaġelli tas-saħħa transfruntieri u t-theddid transfruntier serju għas-saħħa.
            
            
               Għalhekk, il-bażi ġuridika sostantiva għad-deċiżjoni proposta hija l-Artikolu 168(3) u (5) tat-TFUE.
            
            
               4.3.Konklużjoni
            
            
               Il-bażi ġuridika tad-deċiżjoni proposta jenħtieġ li tkun l-Artikolu 168(3) u (5) tat-TFUE, flimkien mal-Artikolu 218(9) tat-TFUE.
            
            
               2021/0120 (NLE)
            
            
               Proposta għal
            
            
               DEĊIŻJONI TAL-KUNSILL
            
            
               dwar il-pożizzjoni li għandha tittieħed f’isem l-Unjoni Ewropea fl-erbgħa u sebgħin sessjoni tal-Assemblea Dinjija tas-Saħħa
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 168(3) u (5), flimkien mal-Artikolu 218(9) tiegħu,
            
            
               Wara li kkunsidra l-proposta tal-Kummissjoni Ewropea,
            
            
               Billi:
            
            
               (1)L-Artikolu 21, paragrafu 1 tat-TUE, jiddikjara li l-Unjoni għandha tfittex li tiżviluppa relazzjonijiet u tibni sħubiji mal-pajjiżi terzi u mal-organizzazzjonijiet internazzjonali, reġjonali jew globali li jikkondividu l-prinċipji msemmija fl-ewwel subparagrafu. Hija għandha tippromwovi soluzzjonijiet multilaterali għal problemi komuni, b’mod partikolari fil-qafas tan-Nazzjonijiet Uniti.
            
            
               (2)Il-Kostituzzjoni tal-Organizzazzjoni Dinjija tas-Saħħa (“il-Ftehim”) daħlet fis-seħħ fis-7 ta’ April 1948.
            
         
         
            
               (3)Skont l-Artikolu 60 tal-Ftehim, l-Assemblea Dinjija tas-Saħħa tista’ tadotta deċiżjonijiet b’maġġoranza tal-Membri tal-Organizzazzjoni Dinjija tas-Saħħa (WHO) preżenti u li jivvutaw.
            
            
               (4)L-Assemblea Dinjija tas-Saħħa, matul l-erbgħa u sebgħin sessjoni tagħha li tibda fl-24 ta’ Mejju 2021, se tadotta deċiżjoni dwar l-istabbiliment ta’ Laqgħa Intergovernattiva biex tabbozza u tinnegozja Konvenzjoni Qafas tad-WHO dwar l-Istat ta’ Tħejjija u r-Rispons għall-Pandemiji.
            
            
               (5)Huwa xieraq li tiġi stabbilita l-pożizzjoni li għandha tittieħed f’isem l-Unjoni fl-Assemblea Dinjija tas-Saħħa, billi d-deċiżjoni tal-Assemblea Dinjija tas-Saħħa se tiddetermina l-abbiltà tal-Unjoni Ewropea li tipparteċipa fl-abbozzar u fin-negozjar ta’ Konvenzjoni Qafas tad-WHO dwar l-Istat ta’ Tħejjija u r-Rispons għall-Pandemiji u li potenzjalment issir parti għaliha bħala Organizzazzjoni Reġjonali għall-Integrazzjoni Ekonomika.
            
            
               (6)Il-parteċipazzjoni sħiħa tal-Unjoni Ewropea fl-abbozzar u fin-negozjar ta’ Konvenzjoni Qafas tad-WHO dwar l-Istat ta’ Tħejjija u r-Rispons għall-Pandemiji u l-adeżjoni possibbli tagħha mal-Konvenzjoni se jikkontribwixxu biex tiżdied il-kooperazzjoni internazzjonali b’reazzjoni għall-pandemiji fi ħdan is-sistema tan-Nazzjonijiet Uniti.
            
            
               (7)Il-pożizzjoni tal-Unjoni għandha tiġi espressa mill-Istati Membri tal-Unjoni li huma membri tal-Kunsill tal-Assemblea Dinjija tas-Saħħa,
            
            
               ADOTTA DIN ID-DEĊIŻJONI: 
            
            
               Artikolu 1
            
            
               Il-pożizzjoni li għandha tittieħed f’isem l-Unjoni fl-erbgħa u sebgħin sessjoni tal-Assemblea Dinjija tas-Saħħa għandha tkun kif ġej:
            
            
               L-Unjoni Ewropea tappoġġa l-istabbiliment ta’ proċess tal-Organizzazzjoni Dinjija tas-Saħħa għal Konvenzjoni Qafas ġdida dwar l-Istat ta’ Tħejjija u r-Rispons għall-Pandemiji u għandha titħalla tipparteċipa bħala parti kontraenti għal tali trattat.
            
            
               Id-deċiżjoni tal-Assemblea Dinjija tas-Saħħa li tistabbilixxi l-aspetti proċedurali tan-negozjati għandha tippermetti għall-parteċipazzjoni sħiħa tal-Unjoni fil-proċess tan-negozjati, fid-dawl tal-adeżjoni possibbli tal-Unjoni mal-Konvenzjoni bħala Organizzazzjoni Reġjonali għall-Integrazzjoni Ekonomika. 
            
            
               Dan għandu jinkiseb permezz tal-inklużjoni ta’ referenzi speċifiċi fit-test tad-deċiżjoni li jiċċaraw li kwalunkwe korp intergovernattiv stabbilit biex jabbozza u jinnegozja l-Konvenzjoni għandu jkun miftuħ għall-parteċipazzjoni tal-Organizzazzjonijiet Reġjonali għall-Integrazzjoni Ekonomika. 
            
            
               Artikolu 2
            
            
               Il-pożizzjoni msemmija fl-Artikolu 1 għandha tiġi espressa mill-Istati Membri tal-Unjoni li huma membri tal-Organizzazzjoni Dinjija tas-Saħħa, filwaqt li jaġixxu b’mod konġunt fl-isem l-Unjoni. 
            
            
               Artikolu 3
            
            
               Din id-Deċiżjoni hija indirizzata lill-Istati Membri.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        
                  DOKUMENTI BAŻIĊI (who.int)
               
               
                  
                     (2)
                  
                        
                  https://ec.europa.eu/health/sites/health/files/eu_world/docs/exchange_of_letters_2001.pdf
               
               
                  
                     (3)
                  
                        https://data.consilium.europa.eu/doc/document/ST-12276-2020-INIT/mt/pdf
               
               
                  
                     (4)
                  
                        Id-Dikjarazzjoni tal-Membri tal-Kunsill Ewropew, 25-26 ta’ Frar 2021
               
               
                  
                     (5)
                  
                        B’mod partikolari l-Bord Indipendenti dwar l-Istat ta’ Tħejjija u r-Rispons għall-Pandemiji, il-Kumitat ta’ Rieżami tal-IHR u l-Kumitat Indipendenti ta’ Sorveljanza u Konsulenza tal-Programm tad-WHO dwar l-Emerġenzi tas-Saħħa
               
               
                  
                     (6)
                  
                        Is-sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, C-399/12, ECLI:EU:C:2014:2258, il-punt 64. 
               
               
                  
                     (7)
                  
                        Is-Sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, C-399/12, ECLI:EU:C:2014:2258, il-punti minn 61 sa 64.